ವಾರ್ತಾ ಮತ್ತು ಪ್ರಸಾರ ಸಚಿವಾಲಯ
'ಅಮೃತ್ ಕಾಲ್'ನ ಮೊದಲ ಬಜೆಟ್ ಅಭಿವೃದ್ಧಿ ಹೊಂದಿದ ಭಾರತಕ್ಕೆ ಅಡಿಪಾಯ ಹಾಕಲಿದೆ: ಅನುರಾಗ್ ಠಾಕೂರ್
ಕೇಂದ್ರ ಮಾಹಿತಿ ಮತ್ತು ಪ್ರಸಾರ ಮತ್ತು ಯುವಜನ ವ್ಯವಹಾರ ಹಾಗು ಕ್ರೀಡಾ ಸಚಿವ ಅನುರಾಗ್ ಠಾಕೂರ್ ಅವರು ಕೇಂದ್ರ ಬಜೆಟ್ 2023, ಅಭಿವೃದ್ಧಿ ಹೊಂದಿದ ಭಾರತಕ್ಕೆ ಅಡಿಪಾಯ ಹಾಕುವ 'ಅಮೃತ್ ಕಾಲ್' ನ ಮೊದಲ ಬಜೆಟ್ ಎಂದು ಬಣ್ಣಿಸಿದ್ದಾರೆ.
“ಅಭಿವೃದ್ಧಿ ಹೊಂದಿದ ಭಾರತದ ಕನಸನ್ನು ನನಸಾಗಿಸಲು ಪ್ರಧಾನಿ ಮೋದಿ ಮುನ್ನಡೆಯುತ್ತಿದ್ದಾರೆ. 'ಅಮೃತ್ ಕಾಲ್' ನ ಮೊದಲ ಬಜೆಟ್ ಇದಕ್ಕೆ ಅಡಿಪಾಯ ಹಾಕಿದೆ. ಈ ಬಜೆಟ್ ಬಡವರು, ಮಹಿಳೆಯರು, ಕಾರ್ಮಿಕರು, ಮಧ್ಯಮ ವರ್ಗ, ಯುವಜನರು, ರೈತರು, ಎಸ್ಸಿ, ಎಸ್ಟಿ, ಒಬಿಸಿ ಮತ್ತು ಸಮಾಜದ ಪ್ರತಿಯೊಂದು ವರ್ಗದ ಮೇಲೆ ಗಮನ ನೀಡಿದೆ." ಎಂದು ಕೇಂದ್ರ ಸಚಿವ ಅನುರಾಗ್ ಠಾಕೂರ್ ಜಮ್ಮುವಿನ ಬಿಜೆಪಿ ಪ್ರಧಾನ ಕಚೇರಿಯಲ್ಲಿ ಪತ್ರಿಕಾಗೋಷ್ಠಿಯಲ್ಲಿ ಮಾತನಾಡುತ್ತ ಹೇಳಿದರು.ಈ ಸಂದರ್ಭ ಜಮ್ಮು ಮತ್ತು ಕಾಶ್ಮೀರದ ಬಿ.ಜೆ.ಪಿ. ಅಧ್ಯಕ್ಷ ರವೀಂದರ್ ರೈನಾ, ಲೋಕಸಭಾ ಸದಸ್ಯ ಜುಗುಲ್ ಕಿಶೋರ್ ಶರ್ಮಾ, ಮಾಜಿ ಸಚಿವ ಪವನ್ ಗುಪ್ತಾ ಮತ್ತು ಪಕ್ಷದ ಮುಖ್ಯ ವಕ್ತಾರ ಸುನೀಲ್ ಸೇಥಿ ವೇದಿಕೆಯಲ್ಲಿದ್ದರು.
2023-24ರ ಬಜೆಟಿನ ಪ್ರಮುಖ ಅಂಶಗಳನ್ನು ಪಟ್ಟಿ ಮಾಡಿದ ಅನುರಾಗ್ ಠಾಕೂರ್, "ಇದು ಸಂತೋಷದ ಬಜೆಟ್ ಆಗಿದ್ದು, ಇದನ್ನು ಎಲ್ಲಾ ವರ್ಗಗಳ ಮತ್ತು ವಲಯದ ಜನರು ಶ್ಲಾಘಿಸುತ್ತಿದ್ದಾರೆ" ಎಂದೂ ಹೇಳಿದರು.
"ಮೊದಲ ಬಾರಿಗೆ 10 ಲಕ್ಷ ಕೋಟಿ ರೂ. ಪ್ರಮಾಣದ ಕಾಪೆಕ್ಸ್ ಮಾಡಲಾಗಿದೆ, ಇದು ಹಿಂದಿನ ಬಜೆಟಿಗೆ ಹೋಲಿಸಿದಾಗ 33% ಹೆಚ್ಚಾಗಿದೆ. ವರ್ಧಿತ ಕಾಪೆಕ್ಸ್  ಮೂಲಭೂತ ಮೂಲಸೌಕರ್ಯವನ್ನು ಬಲಪಡಿಸುತ್ತದೆ ಮತ್ತು ಹೆಚ್ಚಿನ ಉದ್ಯೋಗಾವಕಾಶಗಳನ್ನು ಒದಗಿಸುತ್ತದೆ. ರೈಲ್ವೆಗೆ 240,000 ಕೋಟಿ ರೂ.ಗಳ ಅತಿದೊಡ್ಡ ಮೊತ್ತವನ್ನು ನಿಗದಿ ಮಾಡಲಾಗಿದೆ, ಇದು 2013-14 ರಲ್ಲಿ ಮಾಡಿದ ಯೋಜನಾ ಗಾತ್ರಕ್ಕಿಂತ ಒಂಬತ್ತು ಪಟ್ಟು ಹೆಚ್ಚಾಗಿದೆ" ಎಂದೂ ಠಾಕೂರ್ ಹೇಳಿದರು.
"ಜಮ್ಮು ಮತ್ತು ಕಾಶ್ಮೀರದಲ್ಲಿ, 28440 ಕೋಟಿ ರೂ.ಗಳ ವೆಚ್ಚದ 481 ಕಿ.ಮೀ ಉದ್ದದ 3 ಯೋಜನೆಗಳು ಈಗಾಗಲೇ ಪ್ರಗತಿಯಲ್ಲಿವೆ" ಎಂದು ಠಾಕೂರ್ ಹೇಳಿದರು, ಕಾಂಗ್ರೆಸ್ ನೇತೃತ್ವದ ಯುಪಿಎ ಸರ್ಕಾರದ ಇಡೀ10 ವರ್ಷಗಳಲ್ಲಿ  ಮೂಲಸೌಕರ್ಯಕ್ಕಾಗಿ ಕೇವಲ 1044 ಕೋಟಿ ರೂ.ಗಳನ್ನು ನೀಡಲಾಗಿತ್ತು, ಆದರೆ ಕೇವಲ ಒಂದು ಹಣಕಾಸು ವರ್ಷದಲ್ಲಿ  ಮೋದಿ ಸರ್ಕಾರವು 6003 ಕೋಟಿ ರೂ.ನೀಡಿದೆ. ಇದರ ಅಡಿಯಲ್ಲಿ ಬುಡ್ಗಾಮ್, ಜಮ್ಮು ತಾವಿ, ವೈಷ್ಣೋ ದೇವಿ ಮತ್ತು ಉಧಂಪುರದಲ್ಲಿ ಅಮೃತ್ ಭಾರತ್ ನಿಲ್ದಾಣಗಳ ಅಡಿಯಲ್ಲಿ 4 ವಿಶ್ವದರ್ಜೆಯ ನಿಲ್ದಾಣಗಳು ಬರಲಿವೆ ಎಂದು ಠಾಕೂರ್ ಹೇಳಿದರು.
"ಕೋವಿಡ್ ಜಾಗತಿಕ ಸಾಂಕ್ರಾಮಿಕ ಸಮಯದಲ್ಲಿ ವಿಶ್ವದ ಎಲ್ಲಾ ದೇಶಗಳು ಹೆಣಗಾಡುತ್ತಿದ್ದವು ಆದರೆ ಮೋದಿ ಜೀ ಅವರ ಬಲಿಷ್ಟ ನಾಯಕತ್ವದಲ್ಲಿ ಭಾರತ ಪ್ರಗತಿ ಸಾಧಿಸಿತು. ಇತರ ದೇಶಗಳಿಗೆ ಹೋಲಿಸಿದರೆ ಭಾರತದ ಜಿಡಿಪಿ ಬೆಳವಣಿಗೆ ದೃಢವಾಗಿದೆ" ಎಂದೂ ಅವರು ಹೇಳಿದರು.
ಪಿಎಂ ಅವಾಸ್ ಯೋಜನೆಗಾಗಿ ಹಂಚಿಕೆಯಲ್ಲಿ ಶೇಕಡಾ 66 ರಷ್ಟು ಪ್ರಮಾಣದ ಭಾರಿ ಹೆಚ್ಚಳ ಮಾಡಲಾಗಿದೆ. 2023-24ರ ಹಣಕಾಸು ವರ್ಷಕ್ಕೆ 79,000 ಕೋಟಿ ರೂ.ಗಳನ್ನು ಹಂಚಿಕೆ ಮಾಡಲಾಗಿದೆ" ಎಂದು ಸಚಿವರು ಹೇಳಿದರು, ಪಿಎಂ ಆವಾಸ್ ಯೋಜನೆಯಡಿ 3.5 ಕೋಟಿ ಮನೆಗಳನ್ನು ಮಂಜೂರು ಮಾಡಲಾಗಿದೆ, ಈಗಾಗಲೇ 3 ಕೋಟಿ ಪೂರ್ಣಗೊಂಡಿವೆ ಎಂದವರು ವಿವರಿಸಿದರು. .
ರೈತರಿಗೆ ಆರ್ಥಿಕ ನೆರವು ನೀಡಲು ಕಿಸಾನ್ ಸಾಲಕ್ಕೆ 20 ಲಕ್ಷ ಕೋಟಿ ರೂ. ಒದಗಿಸಲಾಗಿದ್ದು, ಇದು ಹೆಚ್ಚಾಗಿ ಸಣ್ಣ ಮತ್ತು ಅತಿಸಣ್ಣ ರೈತರಿಗೆ ಸಹಾಯ ಮಾಡಲಿದೆ.
ಎಂಎಸ್ಎಂಇಗಳಿಗೆ, ಕಡಿಮೆ ಬಡ್ಡಿದರದಲ್ಲಿ 2 ಲಕ್ಷ ಕೋಟಿ ರೂ.ಗಳ ಎಂಎಸ್ಎಂಇ ಗ್ಯಾರಂಟಿ ಯೋಜನೆಯನ್ನು ಜಾರಿಗೆ ತರಲಾಗುತ್ತಿದೆ " ಎಂದೂ ಠಾಕೂರ್ ಹೇಳಿದರು.
ಕೌಶಲ್ಯ ಅಭಿವೃದ್ಧಿ ಉಪಕ್ರಮದ ಅಡಿಯಲ್ಲಿ ಲಕ್ಷಾಂತರ ಯುವಕರಿಗೆ ಇಂಟರ್ನೆಟ್ ಆಫ್ ಥಿಂಗ್ಸ್, ಕೃತಕ ಬುದ್ಧಿಮತ್ತೆ  , 3 ಡಿ ಪ್ರಿಂಟಿಂಗ್ ಇತ್ಯಾದಿಗಳಲ್ಲಿ ತರಬೇತಿ ನೀಡಲಾಗುವುದು. 47 ಲಕ್ಷಕ್ಕೂ ಹೆಚ್ಚು ಯುವಜನರು ಈ ಉಪಕ್ರಮದ ಭಾಗವಾಗಲಿದ್ದಾರೆ, ಅಲ್ಲಿ ಅವರು ಸ್ಟೈಫಂಡ್ ಕೂಡಾ ಪಡೆಯುತ್ತಾರೆ. ಇದಲ್ಲದೆ, ಯುವಜನರಿಗೆ ತರಬೇತಿ ನೀಡಲು 30 ಸ್ಕಿಲ್ ಇಂಡಿಯಾ ಅಂತರರಾಷ್ಟ್ರೀಯ ಕೇಂದ್ರಗಳು, ಎಐಗಾಗಿ 3 ಬುದ್ಧಿಮತ್ತೆ ಕೇಂದ್ರಗಳನ್ನು ಸ್ಥಾಪಿಸಲಾಗುವುದು" ಎಂದೂ ಅವರು ಹೇಳಿದರು.
"ಮಧ್ಯಮ ವರ್ಗದವರಿಗೆ, ತೆರಿಗೆ ಸ್ಲ್ಯಾಬ್ 7 ಲಕ್ಷ ರೂ.ಗಳಿಗೆ ಹೆಚ್ಚಿಸಲಾಗಿದೆ, ಇದು ವರದಾನವಾಗಲಿದೆ. ಇತರ ಸ್ಲ್ಯಾಬ್ ಗಳಲ್ಲಿಯೂ ಪರಿಹಾರವಿದೆ. ಆದಾಯ ತೆರಿಗೆ ಪ್ರಕ್ರಿಯೆಯ ಸಮಯವನ್ನು ಕಡಿಮೆ ಮಾಡಲಾಗಿದೆ. ಕೋವಿಡ್ ಸಮಯದಲ್ಲಿ, ಜಿಎಸ್ಟಿ ಸಂಗ್ರಹದಂತಹ ಪರೋಕ್ಷ ತೆರಿಗೆ ಹೆಚ್ಚಾಗಿದೆ ಮತ್ತು ನೇರ ತೆರಿಗೆಗಳ ಸಂಗ್ರಹ ಕೂಡಾ ಹೆಚ್ಚಾಗಿದೆ, ಇದು ಮೂಲಸೌಕರ್ಯ ನಿರ್ಮಾಣ ಮತ್ತು ಸಾರ್ವಜನಿಕ ಕಲ್ಯಾಣ ಕಾರ್ಯಗಳಿಗೆ ಸಹಾಯ ಮಾಡುತ್ತದೆ " ಎಂದು ಠಾಕೂರ್ ಹೇಳಿದರು.
ಕೋವಿಡ್ ಸಮಯದಲ್ಲಿ, ರಾಜ್ಯ ಸರ್ಕಾರಗಳಿಗೆ ತಮ್ಮ ಮೂಲಸೌಕರ್ಯಗಳನ್ನು ಪುನರ್ನಿರ್ಮಿಸಲು ಸಹಾಯ ಮಾಡುವುದಕ್ಕಾಗಿ 50 ವರ್ಷಗಳವರೆಗೆ ಬಡ್ಡಿರಹಿತ ಸಾಲವನ್ನು ಒದಗಿಸಲಾಗಿದೆ, ಇದರಿಂದ ಅಭಿವೃದ್ಧಿಗೆ ಮತ್ತಷ್ಟು ಉತ್ತೇಜನ ದೊರೆತಿದೆ.
80 ಕೋಟಿ ಬಡವರಿಗೆ ಉಚಿತ ಪಡಿತರ ಸಿಗಲಿದೆ. ಆದ್ಯತಾ ಕುಟುಂಬಗಳಿಗೆ ಈ ಬಜೆಟ್ ಅಡಿಯಲ್ಲಿ ಉಚಿತ ಪಡಿತರವನ್ನು ನೀಡಲಾಗುವುದು, ಇದಕ್ಕಾಗಿ 2 ಲಕ್ಷ ಕೋಟಿ ರೂ.ಮೀಸಲಿಡಲಾಗಿದೆ. 11 ಕೋಟಿ ರೈತರಿಗೆ ಈಗಾಗಲೇ 226,000 ಕೋಟಿ ರೂ.ಗಳ ಕಿಸಾನ್ ಸಮ್ಮಾನ್ ನಿಧಿ ದೊರೆತಿದೆ. ರಸಗೊಬ್ಬರ, ಯೂರಿಯಾ ದರವನ್ನು ಹೆಚ್ಚಿಸಿಲ್ಲ. ಉತ್ತಮ ಬೆಲೆ ಪಡೆಯಲು ರೈತರು ತಮ್ಮ ಬೆಳೆಯನ್ನು ತಮ್ಮ ಇಚ್ಛೆಯಂತೆ ಮಾರಾಟ ಮಾಡಲು ಅನುವು ಮಾಡಿಕೊಡಲು ಪಂಚಾಯತ್ ಮಟ್ಟದಲ್ಲಿ ಧಾನ್ಯಗಳ ಶೇಖರಣಾ ಸೌಲಭ್ಯಗಳು. ಸಣ್ಣ ರೈತರಿಗೆ ಅನುಕೂಲವಾಗುವಂತೆ ಸಿರಿಧಾನ್ಯಗಳನ್ನು ಉತ್ತೇಜಿಸಲಾಗುವುದು. ಹೈನುಗಾರಿಕೆ ಮತ್ತು ಪಶುಸಂಗೋಪನೆಯ ಜೊತೆಗೆ ಮೀನುಗಾರಿಕೆಗೆ ಆದ್ಯತೆ ನೀಡಲಾಗುತ್ತದೆ " ಎಂದೂ ಠಾಕೂರ್ ಹೇಳಿದರು.
ಬುಡಕಟ್ಟು ಪ್ರದೇಶಗಳಿಗೂ ಆದ್ಯತೆ ನೀಡಲಾಗಿದೆ, ಅಲ್ಲಿ ಶಿಕ್ಷಕರ ನೇಮಕಾತಿಯೊಂದಿಗೆ 740 ಏಕಲವ್ಯ ಶಾಲೆಗಳನ್ನು ತೆರೆಯಲಾಗುವುದು. ಬುಡಕಟ್ಟು ಮಕ್ಕಳಿಗೆ ವಿದ್ಯಾರ್ಥಿವೇತನ ನೀಡಲಾಗುತ್ತಿದೆ.
ಸಾಂಪ್ರದಾಯಿಕ ಕುಶಲಕರ್ಮಿಗಳನ್ನು ಉತ್ತೇಜಿಸಲು ಮತ್ತು ಆಧುನಿಕತೆಯೊಂದಿಗೆ ಅವರನ್ನು ಬೆಸೆಯಲು ಪಿಎಂ ವಿಕಾಸ್ ಪ್ರಾರಂಭಿಸಲಾಗಿದೆ.
ಮೋದಿ ಸರ್ಕಾರದ ಅಡಿಯಲ್ಲಿ ನವೋದ್ಯಮಗಳಲ್ಲಿ ಯುವಜನರು ಉತ್ತಮ ಸಾಧನೆಯ ಪ್ರದರ್ಶನ ನೀಡಿದ್ದಾರೆ. ಯುವಕರು ಉದ್ಯೋಗ ಒದಗಿಸುವವರಾಗಿರಬೇಕು. 90,000 ನವೋದ್ಯಮಗಳು ಈಗ ಭಾರತದಲ್ಲಿವೆ. ನವೋದ್ಯಮಗಳ ಪರಿಸರ ವ್ಯವಸ್ಥೆಯಲ್ಲಿ ಭಾರತವು ವಿಶ್ವದ 3 ನೇ ಅತಿದೊಡ್ಡ ಪರಿಸರ ವ್ಯವಸ್ಥೆಯಾಗಿದೆ. 107 ಸಂಸ್ಥೆಗಳು ಯುನಿಕಾರ್ನ್ ಸ್ಥಾನಮಾನವನ್ನು ಗಳಿಸಿವೆ. ಈಗ ನಾವು ಇನ್ನೂ 1 ವರ್ಷಕ್ಕೆ ಆದಾಯ ತೆರಿಗೆ ರಿಯಾಯಿತಿ ನೀಡಿದ್ದೇವೆ.
7.5 ರಷ್ಟು ಉತ್ತಮ ಬಡ್ಡಿದರದೊಂದಿಗೆ ಮಹಿಳಾ ಸಬಲೀಕರಣಕ್ಕಾಗಿ ಮಹಿಳಾ ಸಮ್ಮಾನ್ ಬಚತ್ ಪತ್ರವನ್ನು ಘೋಷಿಸಲಾಗಿದೆ ಎಂದವರು ವಿವರಿಸಿದರು.
ಕೊನೆಯ ಮೈಲಿವರೆಗೂ ಸಂಪರ್ಕವನ್ನು ಉತ್ತೇಜಿಸಲಾಗುತ್ತಿದೆ. ಕಲ್ಲಿದ್ದಲು, ಹತ್ತಿ, ಗಣಿಗಾರಿಕೆ ಸಾಗಣೆಗೆ ಆದ್ಯತೆ ನೀಡಲಾಗುತ್ತಿದೆ. 10,000 ಕೋಟಿ ರೂ.ಗಳ ನಿಧಿಯೊಂದಿಗೆ ನಗರ ಸೌಲಭ್ಯಗಳನ್ನು ಹೆಚ್ಚಿಸಲಾಗುತ್ತಿದೆ.
ಪ್ರವಾಸೋದ್ಯಮ ಕ್ಷೇತ್ರವನ್ನು ಉತ್ತೇಜಿಸಲು ಹೊಸ ತಾಣಗಳನ್ನು ಅಂತರರಾಷ್ಟ್ರೀಯ ತಾಣಗಳಾಗಿ ರೂಪಿಸಲು ವಿಶೇಷ ನಿಧಿಯನ್ನು ರೂಪಿಸಲಾಗಿದೆ. ಯೂನಿಟಿ ಮಾಲ್ ಗಳನ್ನು ತೆರೆಯಲಾಗುವುದು.
ಗೋವರ್ಧನ್ ಯೋಜನೆಯಂತಹ ತ್ಯಾಜ್ಯದಿಂದ ಸಂಪತ್ತು ಗಳಿಸುವ ಯೋಜನೆಗಳನ್ನು ಉತ್ತೇಜಿಸಲಾಗುತ್ತಿದೆ. 35,000 ಕೋಟಿ ರೂ.ಗಳ ಹಂಚಿಕೆಯೊಂದಿಗೆ ಹೈಡ್ರೋಜನ್ ನಂತಹ ಹಸಿರು ಆರ್ಥಿಕತೆಯನ್ನು ಉತ್ತೇಜಿಸಲಾಗಿದೆ. ಈ ಹಸಿರು ಇಂಧನ ವಲಯವು 8 ಲಕ್ಷ ಉದ್ಯೋಗಗಳನ್ನು ಸೃಷ್ಟಿಸುವ ಸಾಮರ್ಥ್ಯವನ್ನು ಹೊಂದಿದೆ ಎಂದು ಅವರು ಹೇಳಿದರು.
ಅಗ್ನಿವೀರ್ ಕಾರ್ಪಸ್ ಫಂಡ್ ಅನ್ನು ರಚಿಸಲಾಗಿದೆ, ಇದು ತೆರಿಗೆ ಮುಕ್ತವಾಗಿರುತ್ತದೆ. ಎಂಜಿನಿಯರಿಂಗ್ ಕಾಲೇಜುಗಳಲ್ಲಿ 5 ಜಿ ತಂತ್ರಜ್ಞಾನ ಕೇಂದ್ರಗಳನ್ನು ಅಭಿವೃದ್ಧಿಪಡಿಸಲಾಗುವುದು ಎಂದರು.
ಯುಪಿಎ ಮತ್ತು ಎನ್.ಡಿ.ಎ. ಸರ್ಕಾರದ ನಡುವಣ ಪ್ರಮುಖ ವ್ಯತ್ಯಾಸಗಳನ್ನು ಉಲ್ಲೇಖಿಸಿದ ಅನುರಾಗ್ ಠಾಕೂರ್, 2013-14ರಲ್ಲಿ ಕೃಷಿಗಾಗಿ 21933 ಕೋಟಿ ರೂ.ಗಳನ್ನು ಇಡಲಾಗಿತ್ತು, ಅದು ಈಗ 125,000 ಕೋಟಿ ರೂ. ಆಗಿದೆ.ಗೃಹ ಸಚಿವಾಲಯಕ್ಕೆ 52,504 ಕೋಟಿ ರೂ.ಗಳನ್ನು ಇಡಲಾಗಿದ್ದು, ಈಗ ಅದು 196,000 ಕೋಟಿ ರೂ. ರಕ್ಷಣಾ ಕ್ಷೇತ್ರಕ್ಕೆ 23,000 ಕೋಟಿ ರೂ.ಗಳನ್ನು ಇಡಲಾಗಿತ್ತು, ಈಗ ಅದು 594,000 ಕೋಟಿ ರೂ.ಗಳಾಗಿವೆ. ರಸ್ತೆ ಸಾರಿಗೆಗಾಗಿ 25849 ರೂ.ಗಳನ್ನು ಇಡಲಾಗಿತ್ತು, ಅದೀಗ - 270000 ಕೋಟಿ ರೂ ಆಗಿದೆ. ರೈಲ್ವೆಗೆ 63,363 ಕೋಟಿ ರೂ.ಗಳನ್ನು ಇಡಲಾಗಿತ್ತು, ಈಗ ಅದು 240,000 ಕೋಟಿ ರೂ.ಆಗಿದೆ. ಗ್ರಾಹಕ ವ್ಯವಹಾರಗಳಿಗೆ 100,000 ಕೋಟಿ ರೂ.ಗಳನ್ನು ಇಡಲಾಗಿತ್ತು, ಈಗ ಅದು 206,000 ಕೋಟಿ ರೂ. ಗ್ರಾಮಗಳಿಗೆ 80194 ಕೋಟಿ ರೂ.ಗಳನ್ನು ಇಡಲಾಗಿತ್ತು, ಈಗ ಅದು 160000 ಕೋ. ರೂ. ಆಗಿದೆ. ಶಿಕ್ಷಣಕ್ಕೆ 79,451 ಕೋಟಿ ರೂ.ಗಳನ್ನು ಇಡಲಾಗಿತ್ತು, ಈಗ ಅದು 112,000 ಕೋಟಿ ರೂ.ಆಗಿದೆ. ಆರೋಗ್ಯಕ್ಕಾಗಿ 37,330 ಕೋಟಿ ರೂ.ಗಳನ್ನು ಇಡಲಾಗಿತ್ತು, ಈಗ ಅದು 88936 ಕೋಟಿ ರೂ.ಗಳಾಗಿವೆ. ಕ್ರೀಡೆಗೆ 864 ಕೋಟಿ ರೂ.ಗಳನ್ನು ಇಡಲಾಗಿತ್ತು, ಈಗ ಮೋದಿ ಸರ್ಕಾರದಲ್ಲಿ ಅದು 3397 ಕೋಟಿ ರೂ.ಗಳಾಗಿದೆ ಎಂದು ಅಂಕಿ ಅಂಶಗಳನ್ನು ನೀಡಿದರು.
"ಮೋದಿ ಸರ್ಕಾರದ ಅಡಿಯಲ್ಲಿ ಅಭಿವೃದ್ಧಿ ಆಧಾರಿತ ಬಜೆಟ್ ದುಪ್ಪಟ್ಟಿಗೂ ಅಧಿಕ ಪ್ರಮಾಣದಲ್ಲಿ ಹೆಚ್ಚಾಗಿದೆ, ಜೊತೆಗೆ ಈ ವರ್ಷಗಳಲ್ಲಿ ಆದಾಯವೂ ದ್ವಿಗುಣಗೊಂಡಿದೆ" ಎಂದು ಅನುರಾಗ್ ಠಾಕೂರ್ ಹೇಳಿದರು.
ಶೇಕಡಾ 7 ರಷ್ಟು ಆರ್ಥಿಕ ಬೆಳವಣಿಗೆಯನ್ನು ನಮ್ಮ ರಾಷ್ಟ್ರದಲ್ಲಿ ನಿರೀಕ್ಷಿಸಲಾಗಿದೆ, ಇದು ವಿಶ್ವದ ಯಾವುದೇ ದೊಡ್ಡ ಆರ್ಥಿಕತೆಗಳಿಗಿಂತ ಹೆಚ್ಚಾಗಿದೆ ಎಂದು ಠಾಕೂರ್ ಹೇಳಿದರು. ಈಗ ನಮ್ಮ ದೇಶವು ವಿಶ್ವದ ಆರ್ಥಿಕತೆಯಲ್ಲಿ 10 ನೇ ಸ್ಥಾನದಿಂದ 5 ನೇ ಸ್ಥಾನಕ್ಕೆ ಏರಿದೆ ಎಂದು ಅವರು ಹೇಳಿದರು. ನಾವು ಆಡಳಿತದಲ್ಲಿ ಪಾರದರ್ಶಕತೆಯನ್ನು ಹೆಚ್ಚಿಸಿದ್ದೇವೆ, 220 ಕೋಟಿ ಉಚಿತ ಲಸಿಕೆಗಳನ್ನು ವಿತರಿಸಿದ್ದೇವೆ, 80 ಕೋಟಿ ಜನರಿಗೆ ಉಚಿತ ಪಡಿತರವನ್ನು ವಿತರಿಸಿದ್ದೇವೆ. ಭಾರತವನ್ನು ಹೆಚ್ಚಿನ ಅಭಿವೃದ್ಧಿಯತ್ತ ಕೊಂಡೊಯ್ಯುವ ನಿಟ್ಟಿನಲ್ಲಿ ಮೋದಿ ಸರ್ಕಾರವು ಕೋವಿಡ್ ಪೀಡಿತ ಸಮಯವನ್ನು ಉತ್ತಮವಾಗಿ ನಿರ್ವಹಿಸಿದೆ ಎಂದೂ ಠಾಕೂರ್ ಹೇಳಿದರು.